stanford-oval/wikipedia huggingface dataset:
אריה דרעי
אישומים בפלילים > ההרשעות

ב-17 במרץ 1999 הרשיע בית המשפט המחוזי בירושלים את אריה דרעי במרבית אישומי "התיק האישי" - עבירת שוחד אחת, 3 עבירות מרמה והפרת אמונים וקבלת דבר במרמה בנסיבות מחמירות. דרעי זוכה מעבירת שוחד אחת ומרישום כוזב במסמכי תאגיד. על דרעי נגזרו 4 שנות מאסר וקנס של 250,000 ש"ח. פסק הדין במשפט השתרע על 917 עמודים.
בפסק הדין כתבו השופטים:
קשה היא תמונת השוחד, שנתגלתה בראיות ותוארה בהכרעת הדין. אין מדובר בכשלון בודד של צעיר שעתה זה נחשף למנעמי השלטון, אלא במי שהתמיד באורח חיים המיוסד על אדני שוחד. לקיחת השוחד השתרעה על פני כל חמש השנים שבהן מילא נאשם 1 תפקידים ממלכתיים. היא פסקה אך בפתיחת חקירת המשטרה. נאשם 1 החל לקבל שוחד בעת היותו עוזר שר הפנים, המשיך בכך בהיותו מנהל כללי של משרד הפנים או מועמד לתפקיד זה, וגם אחרי כן - בתקופת היותו שר הפנים... חמש שנות השוחד עומדות בסימן חפץ נאשם 1 להתעשרות אישית מהירה בדרך של עשיית הון מהכהונות הממלכתיות.
בפסק הדין דחו השופטים לחלוטין את גרסתו של דרעי כי מקור כל הכספים שהופקדו בחשבונו במשפחת ורדרבר, על רקע חוסר הוכחות לטענותיו כמו גם סתירות בין עדויות שונות ועל כן נותר דרעי ללא הסבר מניח את הדעת באשר למקור חלק משמעותי מהכספים שהופקדו בחשבונו ועל סמך עדותו של עד המדינה קבעו השופטים כי הכספים שהופקדו היו כספי שוחד.
דרעי זוכה מהאשמה כי היה בין מקימי מש"א (עבירת רישום כוזב במסמכי תאגיד), אך נמצא אשם בכך שאישר את התקצוב למש"א ועל כן הורשע בעשיית מעשים כתמורה לשוחד. גרסתו של עד המדינה לפיה מש"א הוקמה לשם העברת תקצוב ללב בנים התקבלה בפסק הדין, כנגד גרסת הנאשמים שטענו כי מדובר היה בגוף אמיתי ונפרד. דרעי הגיב בקלטת "אני מאשים", שבה האשים את מערכת המשפט ברדיפה עדתית.
ההחלטה התקבלה בזעם בקרב הציבור החרדי-ספרדי. הרב עובדיה יוסף האשים את השופטים במניעים זרים והצהיר על דרעי כי "הוא זכאי". התסיסה הציבורית נגד גזר הדין ניכרה היטב במערכת הבחירות לכנסת החמש עשרה ותנועת ש"ס בראשותו של דרעי גרפה הישג חסר תקדים של 17 מנדטים. עם זאת ולמרות ההישג האלקטורלי, הדיח הרב עובדיה יוסף את אריה דרעי מראשות תנועת ש"ס, כחלק מההסכמות במשא ומתן הקואליציוני עם ישראל אחת בראשות אהוד ברק ומינה במקומו ליו"ר ש"ס את אלי ישי.
דרעי ערער על הרשעתו לבית המשפט העליון. ביולי 2000 קיבל בית המשפט העליון את הערעור בחלקו, וקבע שדרעי קיבל שוחד בסך 60 אלף דולר, ולא 150 אלף דולר כפי שקבע בית המשפט המחוזי, והוא זוכה בחלק מהדברים, ועונש המאסר הופחת בשנה (לשלוש שנות מאסר).
אישומים בפלילים > המאסר

בספטמבר 2000 החל דרעי בריצוי עונשו בכלא "מעשיהו". בכניסתו לכלא נערכה עצרת המונים בהשתתפות רבבות, שם אריה דרעי ביקש סליחה ומחילה מהרב שך כיוון שחפץ לפייסו על הסכסוך והקפידה של הרב בעקבות כניסתו לממשלת יצחק רבין ב־1992, בניגוד לדעתו של הרב שך. ביום בו נכנס לכלא מעשיהו לריצוי העונש, הגיעו לשיאן הפגנות המחאה ההמוניות של תומכי ש"ס, ההכרזות על חפותו של דרעי והקריאות למהפכה ספרדית בישראל. קהל תומכיו הקים בשערי הכלא ישיבה בשם "שאגת אריה".
במהלך תקופת ישיבתו בכלא קיבלה הכנסת חוק לפיו ניתן יהיה לשחרר מן הכלא אסירים שיוכיחו התנהגות טובה לאחר חצי מתקופת מאסרם, במקום שני שלישים, כנהוג עד אז. היו שטענו שהחוק נועד להביא לשחרור מוקדם של דרעי, ועל כן כונה "חוק דרעי". טענות אלו היו בין הסיבות שהביאו לביטול החוק לאחר תקופה קצרה. דרעי הכחיש כל קשר לחוק וטען שהליכי חקיקתו החלו לפני שהורשע ונועדו לצמצם את הצפיפות בבתי הכלא. הוא גם לא נהנה משחרור מוקדם בזכות החוק, אלא שוחרר לאחר כמעט שנתיים בכלא, ב-15 ביולי 2002.
אישומים בפלילים > לאחר שחרורו מהכלא

דרעי לא קיבל את הרשעתו בתיק זה, והמשיך במאמצים לקבל זיכוי אף לאחר ריצוי עונשו. עיקר טענתו הייתה כי הרשעתו נסמכה על עדותו של עד המדינה יעקב שמואלביץ', שהפרקליטות הסתירה מבית המשפט מסמכים הנוגעים להרשעותיו הקודמות בשווייץ (שמואלביץ' היה המנהל האדמיניסטרטיבי של ישיבת לב בנים לאחר עזיבתו של דרעי, בתקופה שבה קבע בית המשפט כי הועברו כספי שוחד מהישיבה לדרעי). בית המשפט העליון שדן בסוגיה זו במאי 2003 קבע כי גם ללא עדות שמואלביץ' עומדת ההרשעה על כנה ולכן דחה את בקשתו של דרעי לדיון נוסף בעניינו. בשנת 2010 חזר דרעי מדבריו בעבר שהתיק נגדו היה "תפור", אך העביר ביקורת על הפרקליטות.
בין המפרסמים מאמרי ביקורת נוקבים בעניין הפרשה, שטענו כי בעניינו של דרעי היה מדובר ברדיפה פוליטית, היה חברו האישי של דרעי - אמנון דנקנר, עורך העיתון "מעריב".[דרוש מקור] המשפטן דניאל פרידמן מתח ביקורת על הרשעת דרעי, וטען שההרשעה לא הייתה צודקת.
לאחר שחרורו מהכלא, נוהל באופן מהיר "התיק הציבורי" בבית משפט השלום בירושלים. ב-24 בספטמבר 2003 זוכה דרעי מארבעה מתוך חמשת האישומים שהוגשו כנגדו, והורשע בעבירה אחת של הפרת אמונים, בכך שבשנת 1989 העביר 400,000 ש"ח לעמותה בשם "קול יהודה" שבראשה עמד אחיו, הרב יהודה דרעי. בגין עבירה זו נדון דרעי לשלושה חודשי מאסר על תנאי ולקנס של 10,000 ש"ח.
בשנת 2003 הקים דרעי חברת ייעוץ. בין לקוחותיו היו אפריקה ישראל, כלל תעשיות, איי די בי חברה לאחזקות ועורך הדין פנחס רובין. עסק גם בנדל"ן.
החזרה לפוליטיקה

ב-2008 ביקש דרעי להתמודד על ראשות עיריית ירושלים. לשם כך פנה ליושב ראש ועדת הבחירות המרכזית וביקש ממנו לאשר כי משך הקלון שנקבע לו בגין המאסר הוא 6 שנים, כפי שהיה החוק בעת שריצה דרעי את מאסרו ובאופן שיאפשר לו להתמודד בבחירות. יושב ראש הוועדה דחה את בקשתו. דרעי פנה לבית המשפט המחוזי בירושלים וזה פסק שמשך הקלון הוא 7 שנים, בהתאם לחוק התקף ובכך נמנעה מדרעי האפשרות להתמודד בבחירות אלו.
דרעי השתתף בתקופה זו בתוכנית "מועצת החכמים" ששודרה בערוץ 10.
ביוני 2011 הכריז דרעי בוועידת הנשיא כי הוא מקים תנועה חדשה בשם 'תיקון': "אני בדרך חזרה לחיים הפוליטיים בבחירות הבאות. ארוץ בראש תנועה חדשה". עם זאת, ציין דרעי כי "זו לא תהיה מפלגה סקטוריאלית כמו ש"ס". לדבריו, "מה שהתאים בשנת 84' לא רלוונטי עכשיו".
החזרה לפוליטיקה > הרשעה בעבירות מס

במרץ 2016 החליט היועץ המשפטי לממשלה, אביחי מנדלבליט, על פתיחת חקירה פלילית בעניינו, בעקבות חשדות לעסקאות נדל"ן אסורות, שבהן היה מעורב גם אחיו, שלמה דרעי ואחרים. גם אשתו יפה נחקרה בפרשה. בנובמבר 2018 פרסמה המשטרה את עמדתה, שלפיה נמצאה תשתית ראייתית להגשת כתב אישום נגד דרעי בגין מרמה והפרת אמונים בעת שכיהן כשר, וכן עבירות מס והלבנת הון. אשר לאשתו ואחיו פרסמה כי יש להעמידם לדין בחשד לעבירות מס והלבנת הון. בינואר 2021 הודיע היועץ המשפטי לממשלה אביחי מנדלבליט כי לא יגיש נגד דרעי כתב אישום על מרמה והפרת אמונים, אולם יגיש, בכפוף לשימוע, כתב אישום על עבירות מס הקשורות במכירת נכס והכנסות מחברות. בדצמבר 2021 נחתם הסדר טיעון ולפיו דרעי יואשם ויודה בעבירות מס, יתפטר מהכנסת וישלם קנס בסך 180,000 ש"ח. בהמשך לכך הוגש נגדו כתב אישום על עבירות לפי חוק מיסוי מקרקעין (שבח ורכישה) ופקודת מס הכנסה. בינואר 2022 הודה והורשע בעבירות מס במסגרת הסדר הטיעון. בפברואר 2022 אישר בית משפט השלום בירושלים את הסדר הטיעון וגזר על דרעי שנים־עשר חודשי מאסר על תנאי וקנס בסך 180,000 ש"ח. בגזר הדין ציין השופט שמואל הרבסט כי "הנאשם, איש ציבור מזה כשנים רבות, מדיר עצמו מעתה מרצון מעיסוק בצרכי ציבור". למחרת מונה דרעי ליועץ פרלמנטרי בסיעת ש"ס בכנסת.
החזרה לפוליטיקה > תביעת דיבה

בדצמבר 2021 הגיש דרעי תביעת לשון הרע בסך 400 אלף ש"ח נגד העיתונאי בן כספית, לאחר שזה תיאר אותו כ"עבריין מורשע שדמם של 45 נספי אסון מירון מרוח על ידיו". בית המשפט קיבל חלקית את התביעה, וחייב את כספית לשלם לדרעי פיצוי בסך 40 אלף ש"ח בתוספת
20 אלף ש"ח הוצאות משפט.
החזרה לפוליטיקה > הכנסת העשרים וחמש

בבחירות לכנסת העשרים וחמש הוצב דרעי בראש רשימת ש"ס, ונבחר לכנסת ה-25. בעקבות הבחירות הוקמה ממשלת ישראל השלושים ושבע, שבה מונה דרעי למשנה לראש הממשלה, שר הפנים ושר הבריאות.
ב-18 בינואר 2023 החליט בג"ץ ברוב של 10 שופטים נגד שופט אחד כי מינויו של דרעי לוקה בחוסר סבירות קיצוני, בשל עברו הפלילי ובשל המצג שהציג בפני בית משפט השלום שגזר את דינו בעבירות המס, ועל כן על ראש הממשלה לפטרו ממשרת השר.
ב-22 בינואר 2023 בעת ישיבת הממשלה ובעקבות פסיקת בג"ץ, פיטר ראש הממשלה את דרעי מכל תפקידיו כשר בממשלה. למחרת הפיטורים הגיעו אחדים מחברי הקואליציה, ובהם ראש הממשלה נתניהו, שר המשפטים יריב לוין ויו"ר הכנסת אמיר אוחנה, למפגש תמיכה בדרעי, שבו מתחו ביקורת על בג"ץ.
על אף הפיטורים, דרעי נפגש עם נציגים ממשרדי הבריאות והפנים בנוגע לתקציבי המשרדים שיכללו בחוק ההסדרים.
במלחמת חרבות ברזל שימש דרעי כמשקיף בקבינט המלחמה.
חיים אישיים

ב־1981 נישא ליפה כהן. הזוג הצעיר נתמך על ידי בני הזוג איסר ואסתר ורדרבר, ניצולי שואה עריריים מניו יורק, שיצרו קשר עם יפה כהן בעת לימודיה בבית היתומות וינגרטן ותמכו בה כספית.[דרוש מקור]
לאריה ויפה דרעי 9 ילדים. אשתו, יפה, מנהלת את עמותת "מפעלות שמחה", בנו יענקי דרעי הוא ראש המחלקה לגיוס כספים בהסתדרות הציונית העולמית.
אחיו: הרב יהודה דרעי - כיהן כאב"ד ורב העיר באר שבע, וכחבר מועצת הרבנות הראשית לישראל. עורך הדין שלמה (מומו) דרעי, אביו של הזמר יפתח דרעי. הרב ניסים דרעי.
גיסו הוא הרב אליהו אלחרר, רבה הראשי של העיר מודיעין-מכבים-רעות.
דרעי מתגורר בשכונת בית וגן שבירושלים.
לקריאה נוספת

יואל ניר, אריה דרעי - העלייה, המשבר, הכאב, הוצאת ידיעות אחרונות, 1999 (הספר בקטלוג ULI)
מרדכי גילת, קללת דרעי, הוצאת כנרת זמורה ביתן 2012 (הספר בקטלוג ULI)
גיא ויהל

| --- | --- |

 מוקד פעילות:  ישראל
 תקופת הפעילות:  מ-2011
 סוגה:  פופ רוק
 חברת תקליטים:  ארומה מיוזיק
 חברים
 גיא מנטש יהל דורון
גיא ויהל הוא צמד זמרים-יוצרים ישראלים המורכב מגיא מנטש ויהל דורון.
ביוגרפיה

גיא מנטש גדל בוורד יריחו ויהל דורון בן לאב המשרת בחיל האוויר ועבר בין בסיסים שונים בארץ. הם נפגשו בגיל 12 כששהו יחד בפנימיית הדסים שבשרון. השניים ניגנו יחד, גיא בתופים, ויהל בגיטרה. השיר הראשון שניגנו יחד היה "אור הירח" של הזמר אביב גפן.
בשנת 2011, הוציאו אלבום ראשון באנגלית תחת הכינוי RevelDay וכך נקרא גם שם האלבום, אותו כתבו והפיקו בעצמם. האלבום כולל גם גרסת כיסוי שביצעו לשיר "Sex on Fire" של קינגס אוף ליאון.
הצמד זכה לחשיפה משמעותית כאשר לקח חלק בעונה הראשונה של תוכנית הכישרונות The Voice בהנחיית "המנטור" אביב גפן.
בשנת 2012 השתתפו בפרויקט "עוד מעט נהפוך לשיר" והלחינו את השיר שעות של אמת שנכתב על ידי סרן עמנואל בן ישי. השיר הולחן במקור למירי מסיקה, ובסופו של דבר גיא ויהל ביצעו את השיר בעצמם.
ב-2013 הוציאו אלבום שני, בעברית, בשם "גיא ויהל" ובהפקתו של עופר מאירי. מתוך האלבום יצאו 3 סינגלים: רצים באוויר, להציל אותי ו-תראי אני אוהב. כל השירים נכנסו למצעד הישראלי השנתי תשע"ג בגלגלצ. השיר "להציל אותי" הגיע למקום ה-40, השיר "תראי אני אוהב" הגיע למקום ה-22, והשיר "רצים באוויר" הגיע למקום ה-12. סינגל נוסף שיצא הוא היא לא רוצה לחזור. באותה השנה, זכו בפרס אקו"ם על שם ענבל פרלמוטר לתגלית השנה.
בשנת 2014 הוציאו הצמד את הסינגלים "מרוב אושר", ו"שמים בוערים", כשירים ראשונים מתוך אלבום שלישי וכתבו את הפתיח לסדרה שוברי גלים.
ב-15 בפברואר 2015 הוציאו את הסינגל "בא לי לדבר" שהגיע למקום הראשון במצעד השבועי של מדיה פורסט. בספטמבר של אותה השנה נבחרו גיא ויהל מתוך 20 אומנים שונים להיות מופע החימום ללהקת בון ג'ובי.
בנוסף, גיא ויהל כותבים ומשמשים מפיקים מוזיקליים לזמרים רבים כמו לירן דנינו, הראל סקעת, מירי מסיקה, רוני דלומי, עילי בוטנר וילדי החוץ ואחרים. בין היתר, גיא ויהל כותבים ומפיקים גם קטעים רבים לפרסומות ולסדרות טלוויזיה; בין היתר כתבו הלחינו והפיקו את שיר הפרסומת של בר רפאלי - under the water, פרסומת למפעל הפיס, ל-רנואר, כתבו את הפסקול לסדרה 'היהודים באים' בערוץ הראשון ועוד.
ביוני 2015 יצא אלבומם השלישי "שמים בוערים".
באוקטובר 2015 כתבו ושרו את שיר הפתיחה של הסדרה "מריו".
בפברואר 2017 יצא הסינגל "השמש תזרח", שזכה במקום ה-22 במצעד השנתי של גלגלצ של שנת תשע"ז.
באפריל 2018 יצא הסינגל "יהיה טוב" מתוך אלבומם הרביעי "השמש תזרח". במאי 2019 הוציאו את "המבריח הקטן" במסגרת פרויקט שם עולם 2019.
בשנת 2020, הפיקו את השיר "אור" של אודיה, שזכה להצלחה והגיע למקום השישי במצעד הרשמי של גלגלצ.
באוגוסט 2021, יצא לאור ספרו הראשון של יהל – "ביום שאמרת לי שאת אוהבת אותי".
בשנת 2022 לקח יהל חלק בכתיבת השיר "Head Up", ביחד עם אשתו נעמה כהן, אלה דורון ולירון לב, אחד משני השירים שנבחרו עבור ספיר סבן, שעלתה לגמר התוכנית, לקראת הליך הבחירה הישראלי לאירוויזיון 2022.
ב-11 ביולי 2023 הוציא יהל את הסינגל "לרקוד". ב-3 באוגוסט הוציא יהל את אלבום הבכורה שלו, "עננים בתוך הבטן".
ב-4 בינואר 2024, במהלך מלחמת חרבות ברזל, הוציא הצמד את השיר "מחכים לאור" לזכרו של לאור אברמוב, שנרצח בטבח בפסטיבל נובה. לאור היה בנו של דיג'יי דרוויש, אחד מהתקליטנים המובילים בסצנת הטראנס, ועשה את צעדיו הראשונים בסצנת מוזיקת הטראנס בעקבות אביו. ב-14 במרץ של אותה השנה הוציאו את הסינגל "בית נורמלי". ב-2 באפריל של אותה השנה, הוציאו סינגל בשם "תחזיר אותם הביתה". הסינגל נכתב עבור משפחות החטופים ובהשראת החיילים מולם הופיעו במהלך מלחמת חרבות ברזל. את עטיפת הסינגל צילם סמל לביא ליפשיץ, לוחם בעורב גבעתי, שנהרג בקרב ב-31 באוקטובר 2023.
חיים אישיים

יהל דורון נשוי לנעמה כהן, ולהם ילד אחד.
מ-2014 גיא מנטש נמצא בזוגיות עם הזמרת והשחקנית מארינה מקסימיליאן. בינואר 2022 הם התחתנו, לשניים שתי בנות.
דיסקוגרפיה > אלבומי אולפן

Revelday‏ (2011)
גיא ויהל (2013)
שמים בוערים (2015)
השמש תזרח (2018)
דיסקוגרפיה > אלבומי אוסף

האוסף (2019)
דיסקוגרפיה > סינגלים

"רצים באוויר"
"להציל אותי"
"תראי אני אוהב"
"היא לא רוצה לחזור"
"מרוב אושר"
"שמיים בוערים"
"בא לי לדבר"
"תאמין"
"סוס עץ"
"השמש תזרח"
"הכל יכול לקרות"
"אל תעשי מזה עניין"
"סעי לבד"
"לב מתפוצץ"
"לא לקחת כלום"
"יהיה טוב"
"אפילו שקצת מאוחר"
"סיבה לברוח"
"לראות"
"להמשיך ללכת"
"הלב יתעורר"
"אין שום זמן"
"היא יודעת שטוב לה"
"כדור"
"מישהו בעולם"
"זה בא לי טוב"
"עד אלייך"
"אין גבול"
"מחכים לאור"
פרסים ומועמדויות

| שנה | פרס | קטגוריה | תוצאה |
| --- | --- | --- | --- |
| 2019 | פרסי נבחרי השנה של פרוגי | הרכב השנה במוזיקה | מועמדות |
| 2020 | פרסי נבחרי השנה של פרוגי | הרכב השנה במוזיקה | מועמדות |
| 2021 | פרסי נבחרי השנה של פרוגי | הרכב השנה במוזיקה | מועמדות |
| 2022 | פרסי נבחרי השנה של פרוגי | הרכב השנה במוזיקה | מועמדות |
הערות שוליים

↑  פרסי אקו"ם, באתר אקו"ם
↑  המצעד השבועי של מדיה פורסט, באתר מדיה פורסט, ‏12-18 באפריל 2015
↑  וואלה! תרבות‏, המצעד הישראלי השנתי של גלגלצ ו-וואלה! NEWS: צפו בשידור החי, באתר וואלה, 19 בספטמבר 2017
↑  "האדמה פה שוב רועדת": צפו בקליפ החדש של גיא ויהל, באתר וואלה, 22 באפריל 2018
↑  המצעד השבועי 7.1.2021, באתר glz.co.il
↑  על הסינגל של גיא ויהל, מחכים לאור, באתר יוסמיוזיק, 4 בינואר 2024
 מחכים לאור (לזכרו של לאור אברמוב ז״ל), בביצוע גיא ויהל, וידאו קליפ של השיר  באתר יוטיוב
↑  גיא ויהל בית נורמלי, באתר יוסמיוזיק, ‏14 במרץ 2024
↑  דורית אסרף מזרחי, גיא ויהל בסינגל חדש: "תחזיר אותם הביתה", באתר כאן – תאגיד השידור הישראלי, 2 באפריל 2024
| --- | --- |
בקרת זהויות :  NLI: 987007415445605171  MusicBrainz: 590b7a9b-389f-4220-8d2c-5e79b8afe890 
גיא ויהל בהופעה ביבנה, אוקטובר 2023
עילי צ'פמן

| --- | --- |

 לידה:  27 במרץ 1998 (בן 26) קריית אונו, ישראל ישראל
 מדינה:  ישראל
 תקופת הפעילות:  מ-2019 
 עיסוק:  שחקן ‏•‏‏ זמר
 פרופיל ב-IMDb
 
עילי צ'פמן (נולד ב-27 במרץ 1998)[דרוש מקור] הוא שחקן וזמר ישראלי.
ביוגרפיה

צ'פמן נולד בקריית אונו. אביו רופא, ואימו דוקטור לביולוגיה במכון למחקר ביולוגי. סבו מצד אמו הוא פרופ' צבי לוז. אבי סבו, קדיש לוז, היה יושב ראש הכנסת. לפני שירותו הצבאי היה במכינת מסבח"ה.
בשנת 2019 התמודד בעונה השישית של ריאליטי הכישרונות "הכוכב הבא", נבחן עם שיר מקורי משלו בשם "איך שאת", והגיע עד לשלב המבחן הגורלי. מאוחר יותר הוא הוציא את השיר "איך שאת" כסינגל הראשון שלו.
בחודש אפריל 2021 עלתה לאוויר סדרת הנוער "מקיף מילאנו", בה צ'פמן מגלם את גיא גופר, נער צעיר שהוריו מתגרשים ונכנס למשבר. צ'פמן גם מבצע את שיר הנושא של הסדרה, "לעוף גבוה", ביחד עם מיקה צור. במאי 2022 הוציא לאור את הסינגל "ככה - השיר של מבורך" מתוך הסדרה. על תפקידו בסדרה היה מועמד לפרס "השחקן הטוב ביותר בסדרת דרמה" בטקס פרסי הטלוויזיה לילדים ולנוער.
ב-16 במאי 2022 עלתה לאוויר סדרת הדרמה-קומדיה "שישו ושמחו" בכאן 11, בה כיכב צ'פמן. ב-14 ביוני של אותה השנה הוציא לאור את הסינגל שלו, "מצפון". ב-28 ביולי של אותה השנה עלתה לאוויר סדרת הנוער "אינפיניטי", בה מגלם צ'פמן את יונתן, תלמיד מקובל והומוסקסואל בארון.
באמצע שנת 2022 פורסם כי צ'פמן לוהק לתפקיד של אדם רז בסדרת הנוער "שומקום" לצד השחקנית והזמרת אלה לי להב. ביחד עם אלה לי, הוא מבצע את שיר הנושא של הסדרה, "שומקום", בנוסף לגרסאות כיסוי המופיעות גם בפסקול הסדרה: "מקום לדאגה", "בגלל הרוח" ו-"Dance Monkey" עם שחקני הסדרה. הסדרה עלתה לאוויר ב-28 באוקטובר של אותה השנה, ועונתה הראשונה הסתיימה ב-4 בדצמבר של אותה השנה. בשנת 2022 זכה צ'פמן בפרס "שחקן ראשי בסדרת נוער" בטקס פרסי נבחרי השנה של פרוגי על תפקידיו ב"מקיף מילאנו", "שומקום" ו"אינפינטי".
בפברואר 2023 הוציא את הסינגל "עד סוף העולם". במאי 2023 עלתה לאוויר סדרת הנוער "לעוף על אנה", שבה מככב צ'פמן לצד אנה זק. ב-4 בספטמבר הוציא את הסינגל "מבולבל", אותו כתב עם ים רפאלי והפיק צוקי. את הקליפ לשיר צילם צ'פמן בבית חולים תל השומר, ומשתתפים בו השחקנים שחר טבוך ופיליפ שאולוב.
חיים אישיים

צ'פמן מתגורר בקיבוץ דגניה ב'.
דיסקוגרפיה > סינגלים

| שם | שנה | אלבום |
| --- | --- | --- |
| "איך שאת" | 2019 | סינגל ללא אלבום |
| "לעוף גבוה" (עם מיקה צור; שיר הנושא של "מקיף מילאנו") | 2021 | סינגל ללא אלבום |
| "ככה - השיר של מבורך" | 2022 | סינגל ללא אלבום |
| "מצפון" | 2022 | סינגל ללא אלבום |
| "שומקום" (עם אלה לי; שיר הנושא של "שומקום") | 2022 | שומקום - פסקול הסדרה |
| "עד סוף העולם" | 2023 | סינגל ללא אלבום |
| "תמיד היית את" | 2023 | לעוף על אנה |
| "תמיד היית את" (עם אנה זק) | 2023 | לעוף על אנה |
| "מבולבל" | 2023 | סינגל ללא אלבום |
| "הילדה עם השיער האדום" | 2024 | סינגל ללא אלבום |
דיסקוגרפיה > השתתפות באלבומים

| שם | שנה | אלבום |
| --- | --- | --- |
| "איך שאת" | 2019 | הכוכב הבא 2019 |
| "מקום לדאגה" (עם כוכבי "שומקום") | 2022 | שומקום - פסקול הסדרה |
| "בגלל הרוח" (עם כוכבי "שומקום") | 2022 | שומקום - פסקול הסדרה |
| "Dance Monkey" (עם אלה לי) | 2022 | שומקום - פסקול הסדרה |
| "לא קונה אותי" (עם אנה זק; מתוך "לעוף על אנה") | 2023 | לעוף על אנה |
| "דואט פרידה" (עם מיקה צור) | 2024 | מקיף מילאנו עונה 4 - פסקול הסדרה |
| "יש עלינו דיבור - גרסה אקוסטית" | 2024 | מקיף מילאנו עונה 4 - פסקול הסדרה |
| "כמו פרפר" | 2024 | מקיף מילאנו עונה 4 - פסקול הסדרה |
| "אני רוצה לזוז" | 2024 | מקיף מילאנו עונה 4 - פסקול הסדרה |
פילמוגרפיה

| שנה | פרויקט | תפקיד | הערות |
| --- | --- | --- | --- |
| 2019 | הכוכב הבא | עצמו | מתמודד |
| 2021–2024 | מקיף מילאנו | גיא גופר |  |
| 2022 | שישו ושמחו | גידי |  |
| 2022 | אינפיניטי | יונתן |  |
| 2022 | מי שמע על חווה ונאווה | מוני |  |
| 2022 | שומקום | אדם רז (ברגר) |  |
| 2023 | לעוף על אנה | נבו אטיאס |  |
פרסים ומועמדויות

| שנה | פרס | קטגוריה | עבודה מועמדת | תוצאה | מקור |
| --- | --- | --- | --- | --- | --- |
| 2021 | פרסי הטלוויזיה לילדים ולנוער | שיר נושא בסדרה | "לעוף גבוה" | מועמדות |  |
| 2021 | פרסי נבחרי השנה של פרוגי | פריצת השנה במשחק | מקיף מילאנו | מועמדות |  |
| 2022 | נבחרי תשפ"ב של אתר פרוגי | שחקן השנה | עילי צ'פמן | זכייה |  |
| 2022 | פרסי נבחרי השנה של פרוגי | שחקן ראשי בסדרת נוער | מקיף מילאנו, אינפיניטי, שומקום | זכייה |  |
| 2022 | פרסי נבחרי השנה של פרוגי | זוג השנה | עילי צ'פמן ומיכאלה מזרחי | מועמדות |  |
| 2022 | פרסי הטלוויזיה לילדים ולנוער | השחקן הטוב ביותר בסדרת דרמה | מקיף מילאנו | מועמדות |  |
הערות שוליים

1 2  בר זגה, עילי צ'פמן: "כסטרייט, הרגשתי שליחות לשחק דמות גאה", במדור "פנאי פלוס" באתר ynet‏, 5 בינואר 2023
1 2  בר ציבלין, מעריב לנוער, עילי צ׳פמן: "אני מסתכל על הגולמיות של בן-אדם בצורה נקייה - אם אני אוהב אותך אני אוהב אותך", באתר חדשות 13, 20 בדצמבר 2021
↑  הכירו את עילי צ'פמן - mako, 2018-12-23, נבדק ב-2022-11-14
↑  לא יורד מהמסך: השנה של עילי צ'פמן בטלוויזיה, ועכשיו במוזיקה, באתר ישראלה, ‏11 במאי 2022
1 2  גיל משעלי, ‏המועמדים לטקס פרסי האקדמיה לטלוויזיה לילדים ונוער 2022, באתר ‏מאקו‏, 24 בנובמבר 2022
↑  ערב טוב עם גיא פינס, פרסום ראשון - האהבה החדשה של אלה לי: תכירו את עילי צ'פמן בן ה-23 שנבחר לגלם את בן זוגה של אלה לי בסדרה החדשה "שומקום" של יוצרי השיר שלנו" (אורי גרוס ויואב צפיר), באתר אינסטגרם, ‏3 במאי 2022
↑  בר זגה, מהפך: לי בירן ואליאנה תדהר כבר לא, במדור "פנאי פלוס" באתר ynet‏, 27 בדצמבר 2022
↑  משה אבוטבול, לכבוד יום האהבה? עילי צ׳פמן במהלך רומנטי, באתר פרוגי, 7 בפברואר 2023
↑  שגיא בן נון‏, "היו צרחות ואיבוד עשתונות, השחקנים סבלו": במאי הסדרה עם אנה זק הוחלף באמצע הצילומים, באתר וואלה, 31 באוקטובר 2022
↑  גיל משעלי, ‏"זה היה יכול להיגמר באסון": התקרית בהופעה של אושר כהן, באתר ‏מאקו‏, 7 בספטמבר 2023
↑  גיל משעלי, ‏פאר טסי: "מבקשים ממני לעצור את ההופעה", באתר ‏מאקו‏, 24 באוגוסט 2023
↑  עורכי פרוגי בוחרים את נבחרי תשפ"ב, באתר פרוגי, 25 בספטמבר 2022
| 0 | 1 | 2 |
| --- | --- | --- |
| הקודם: 2021: קווין רובין (זיגי, שמשון גיבור) | פרסי נבחרי השנה של פרוגי – שחקן ראשי בסדרת נוער  2022: עילי צ'פמן (מקיף מילאנו, אינפינטי, שומקום) | הבא: |
| --- | --- |
בקרת זהויות :  NLI: 987011545269805171  VIAF: 3166475743807401841   WorldCat (עם VIAF): 3166475743807401841
מרסדס בנד

| --- | --- |

גל תורן ואסף גובר
 מוקד פעילות:  ישראל תל אביב, ישראל
 תקופת הפעילות:  מ-1998
 סוגה:  פאנק (Funk), אינדי רוק, רוק קאנטרי
 mercedes.band
 חברים
 גל תורן אורי גת יוגב גלוסמן יונתן גלילה אסף גובר
 חברים לשעבר
 גיא שמי אלעד אלחרר רונן כוכבי אריאל שרבקובסקי יוני כהן
מרסדס בנד היא להקת פאנק (Funk) רוק ישראלית. שם הלהקה הוא עיוות של שם חברת כלי הרכב מרצדס-בנץ.
היסטוריה

הלהקה החלה את דרכה בשנת 1998 בירושלים ובאותה השנה עברה לתל אביב והתחילה להופיע. הלהקה הוציאה בשנים הראשונות אלבום שנגנז, ובשנת 2003 הושמע הסינגל הראשון ברדיו והאלבום הראשון נמכר בחנויות. הוא כלל כמה משירי הרוק של הלהקה כמו: "המרסדס", "משנכנס אדר" ו"בואי ונביא לך ת'פאנק". בשנת 2006 הופיעה הלהקה בפסטיבל בשקל בירושלים.
לאחר הוצאת האלבום הראשון, "מרסדס בנד", עזב את הלהקה הבסיסט אלעד אלחרר. בתחילת שנת 2007 עזב את הלהקה נגן הגיטרה רונן כוכבי במקביל לסיום הקלטות האלבום השני שלהם, שבאותה עת נקרא "היום שבו איבדתי את משקפי השמש". את מקומו של רונן כוכבי מילא נגן הגיטרה גיא שמי שמוכר בעיקר מלהקת "אינפקציה". ההופעה הראשונה עם גיא שמי הייתה במועדון הבארבי וזאת הייתה גם ההופעה האחרונה של אריאל שרבקובסקי.
בשנת 2008 כיכבו חברי הלהקה גל תורן, אורי גת וגיא שמי, בסדרת הטלוויזיה "תעשה לי ילד" ב"הוט 3". שירי הלהקה שימשו פס-קול הסדרה. בסדרה, את תפקיד הבסיסט של הלהקה גילם ספי אפרתי, שחקן ובסיסט להקת Blackfield.
במרץ 2009 הוציאה לאור הלהקה את אלבומה השני, "תביאו בירות", בו השתתפו בכתיבת המילים גל תורן ורן מרום, ובכתיבת הלחנים גל תורן וגיא שמי. בתחילה, ראה אור האלבום במהדורה מוגבלת למכירה בהופעות בלבד, ורק באפריל 2009 הופץ האלבום למכירה בחנויות. יש הטוענים כי האלבום סימן מחדש את כיוונה המוזיקלי של הלהקה, בהיותו בעל סאונד "כבד" יותר הנוטה לכיוון הרוק ופחות לכיוון ה-funk המוכר מאלבומה הראשון, והוסיף לסגנונה המוזיקלי נופך אגרסיבי ומהיר.
בחודש יולי 2011 יצא האלבום השלישי של מרסדס בנד, "זהות", אלבום זה, שהופק יחד עם יוסי פיין, הוא האלבום הראשון של מרסדס בנד שנכתב ובוצע כולו רק על ידי ההרכב החדש (גיא שמי כגיטריסט ויוני כהן כבסיסט). באלבום זה ניכר שינוי בסגנון הלהקה עקב השינויים בהרכב. רוב השירים לא היו בסגנון הפאנק שאפיין את האלבום הראשון ונטו לרוק שהופיע לראשונה באלבום השני. ב-28 במרץ 2011 הופץ סינגל ראשון מאלבום זה, "מה פתאום". סינגל נוסף שהופץ זמן מה לאחר מכן נקרא "וודו". ב-31 במאי הופץ הסינגל השלישי, "פאטה מורגנה". ב-30 באוגוסט, לאחר יציאת האלבום הופץ סינגל נוסף בשם "סופי". לשיר צולם גם קליפ בבימוי קרן חכמה (אשתו של גל תורן). בדצמבר 2012 הוציאה הלהקה סינגל בשם "אל תבכי ילדונת".
בקיץ 2015, עקב חילוקי דעות בנוגע לסגנון המוזיקלי, עזב גיא שמי את הלהקה.
בסוף העשור השני של המאה ה-21 ניהל את הלהקה אסף גובר, גיטריסט להקת מלכה באיה, שגם הופיע עם הלהקה בתור גיטריסט ליווי ברוב ההופעות.
בינואר 2019 יצא האלבום הרביעי של מרסדס בנד, בשם "מה זה הדבר הזה". חודש אחר כך פורסם קליפ ראשון לשיר מהאלבום, לשיר "אמא", אשר ביים קובי פלישמן.
בשנת 2020 הוציאה הלהקה במסגרת מיזם "צו השעה" גרסת כיסוי לשיר "האיש שבקיר" מאת יהודה פרדיס, שבוצע בעבר על ידי שמשון בר-נוי וברי סחרוף.
חברי הלהקה

גל תורן - שירה
אורי גת - תופים
אסף גובר - גיטרה
יוגב גלוסמן - בס
יונתן גלילה - גיטרה (משנת 2016)
גיא שמי - גיטרה (2007–2015)
רונן כוכבי - גיטרה (עד שנת 2007)
אריאל שרבקובסקי - בס (2003–2007)
אלעד אלחרר - בס (עד שנת 2003)
יוני כהן - בס (2007- 2019)
מרסדס בנד בפסטיבל מטאור, ספטמבר 2018
דיסקוגרפיה

מרסדס בנד (2004)
תביאו בירות (2009)
זהות (2011)
מה זה הדבר הזה (2019)
הערות שוליים

↑  מרסדס בנד (2019-02-18), מרסדס בנד - אמא (הקליפ הרשמי), נבדק ב-2019-02-22
| --- | --- |
בקרת זהויות :  NLI: 987007306188605171  MusicBrainz: 20a948d5-4ca9-4066-85e7-52baad59a118  VIAF: 130133237   WorldCat (עם VIAF): 130133237
בית הבובות (להקה)

| --- | --- |

בעבודה על האלבום החמישי
 תקופת הפעילות:  מ-2005
 סוגה:  רוק, פופ
 חברת תקליטים:  אמיר ואיתי - "בית הבובות" הפצה
 חברים
 אמיר אטיאס, איתי שיף, יניב דדון, דני מקוב, איתי בן מרגי, דודו לוי, מאור ויזל
 חברים לשעבר
 נתן סלומון, זיו לביא, שי חלמיש, רן כהן
בית הבובות היא להקת רוק ישראלית.
היסטוריה > צעדים ראשונים

מייסדי הלהקה, אמיר אטיאס ואיתי שיף, החלו לנגן יחד בתקופת לימודיהם בתיכון טשרניחובסקי בנתניה. לאחר שחרורם מהצבא הקליטו כמה משיריהם באולפן בקיבוץ העוגן. תקליטורים עם השירים חולקו לחבריהם של חברי הלהקה. בעת טיולם בחו"ל, ובעיקר בדרום אמריקה, הפיצו החברים את המוזיקה בין מטיילים שפגשו, ואלה נתבקשו לצרוב לחבריהם. השירים זכו לפופולריות גבוהה והגיעו אף למטיילים בהודו, באוסטרליה וביפן.
הלהקה שינתה את שמה פעמים רבות, אך לאחר חזרתם לישראל של אמיר ואיתי מהטיול בדרום אמריקה, החליטו השניים כי השם הנבחר יהיה "בית הבובות", כשם אחד השירים שהוקלטו בראשית דרכם באולפני העוגן. שם זה, באופן אירוני, ניתן ללהקה על ידי המטיילים שקראו להרכב "בית הבובות של אמיר ואיתי".
עם חזרתם לישראל, ולאור הפופולריות שצברו בחו"ל, החלו אטיאס ושיף להופיע במועדונים. בהופעותיהם הראשונות השתתפו אטיאס ושיף, גדי בן אלישע בגיטרה חשמלית, מיכאל גולדצקר על גיטרה בס, גיל קולי פלוטניק על התופים וכלי ההקשה וזיו לביא בקלידים. בשנת 2002, עזב גדי בן אלישע את הלהקה ונתן סלומון הצטרף ללהקה והיה חבר בלהקה עד לשנת 2010. דני בושקניץ החליף את הבסיסט מיכאל גולדצקר. לאחר מכן נכנסו ללהקה שי חלמיש כבסיסט ודני מקוב כמתופף, במקומם של דני בושקניץ וגיל קולי פלוטניק.